উপরোক্ত কাজগুলো বাদে প্রায় সব ভবনই Load bearing brick wall-এর কাজ। ইটের ওপর cement plaster করতে দেননি। Exposed Brick রেখেছেন। প্রায় সব স্থপতিই তাই করেন। তবে বিনা পারিশ্রমিকে কাজ করার দুর্ভাগ্য যে, পরে স্থপতির পরামর্শের মূল্য দেন না client-রা। যেমন হয়েছে স্বনামধন্য পটুয়া শিল্পী কামরুল হাসানের বেলায়। Exposed Brick-এর কাজ করতে অনেক detail করা লাগে। স্থপতিরা সবাই জানেন detail-এর কাজেও প্রচুর শ্রম লাগে। পারিশ্রমিক না দিয়ে ডিজাইন পেলে তার মর্যাদা বহু ক্ষেত্রে রক্ষিত হয় না। কামরুল হাসানভাই তাঁর সকল দেয়াল plaster করিয়ে তাতে ইটের আদলে দাগ দিয়েছেন। হাসানভাই নিজে এক চারুকলা শাখার দিকপাল, তাঁর পক্ষে অন্য একটি শাখা স্থাপত্যের আরেক দিকপালের ডিজাইনকে আমলে না নেওয়ার ব্যাপারটা দুর্ভাগ্যজনক।